利漕劉忱明復見性堂
作者：馮山
朝代：宋

paragraphs: 鑑蝕磨即明，水渾澄斯清。
雜然外滑銷，道在虚中生。
達哉彭城公，養心浩無營。
一覺自復本，妙用皆隨成。
性通儒佛間，大抵寂與誠。
云見非見故，執見流爲情。
名堂雖取相，證實不證名。
文書每叢委，賓客兹逢迎。
二諦本無礙，安知堂虚盈。
優游寄真賞，接引開羣盲。
登堂一開豁，灑然塵勞輕。